આવી પ્રદુષણકારી જોખમી સ્થિતિને ધ્યાને રાખીને ડમ્પિંગ સાઇટનો મામલો આખરે ખુબ ગંભીરતાથી લેવામાં આવ્યો છે અને મ્યુનિસિપલ કમિશનર દ્વારા શહેરથી નજીકના વિસ્તારમાં ૧૦ એકર જેવી વિશાળ જમીન મેળવવા સરકારમાં વિગતવારની દરખાસ્ત કરી દેવામાં આવી છે. પેથાપુરની સીમમાં સરકારે જમીન ફાળવતા ભાજપ શાશિત નગરપાલિકાએ જ વિરોધનો ઠરાવ કર્યો હતો. આમ છતાં સરકારે ફાળવણીનો હુકમ રદ નહીં કર્યાના પગલે પ્રમુખ સહિત તમામ ભાજપી સભ્યોએ રાજીનામા ધરી દેતા એક તબક્કે પાલિકા ગુમાવવાનો વખત આવ્યા પછી હજુ સુધી અહીં સાઇટ કાર્યરત કરવામાં આવી નથી. સરકારે કોલવડા ગામ પાસે ફાળવેલી જમીન પર તંત્રે ચુપચાપ જ કચરો ઠલવવાનું શરૂ કર્યુ હતું. આ મામલે ગામવાસીઓએ પ્રચંડ વિરોધ કરતાં વસાહતીઓ રસ્તા પર આવી ગયા અને કચરાના વાહનો માટે પ્રવેશબંધી કરતા મામલો ગરમાયો હતો અને પોલીસે લાઠીચાર્જ કર્યો હતો.